Kinnitatud

Eesti Haigekassa juhatuse

08.12.2017.a. otsusega nr 497

**VÄHEMALT 19-AASTASTE KINDLUSTATUD ISIKUTE HAMBARAVI TEENUSE RAVI RAHASTAMISE**  **LEPING** nr …….

Juhindudes ravikindlustuse seadusest ja tunnustades vajadust kasutada ravikindlustuseks ettenähtud raha efektiivselt ja otstarbekalt sõlmivad käesoleva lepingu (edaspidi *leping*):

|  |
| --- |
| **Eesti Haigekassa** (edaspidi *Haigekassa*);  Registrikood: 74000091  Esindaja: *……………, kes tegutseb …………..alusel*  Aadress:  Telefon:  E-post:  Arvelduskonto: |

ühelt poolt

ja

|  |
| --- |
| **…………………………**(edaspidi *Tervishoiuteenuse osutaja*)  Registrikood: ……………….;  Esindaja: …………….., kes tegutseb …………………….. alusel  Aadress: ……………………………..  Telefon: ……………………………  E-post: …………………………….  Arvelduskonto: ………………… |

teiselt poolt, ühiselt nimetatud *Pooled.*

**Lepingu objektiks** on üle 19-aastaselt kindlustatud isikule osutatud hambaraviteenuse *ja/või vähemalt 19-aastasele kindlustatud isikule, kellele on riikliku pensionikindlustuse seaduse alusel määratud töövõimetuspension või vanaduspension või kellel on töövõimetoetuse seaduse alusel tuvastatud osaline või puuduv töövõime ning üle 63-aastaselt kindlustatud isikule osutatud hambaproteesiteenuse* eest tasu maksmise kohustuse ülevõtmine õigusaktides ja lepingus ettenähtud tingimustel ja korras.

Lepingu lahutamatuks osaks on lepingu üldtingimused (lisa 1).

Leping on sõlmitud perioodiks  **xx.xx.xxxx. a kuni xx.xx.xxxx. a.**

Leping on allkirjastatud digitaalselt.

Haigekassa Tervishoiuteenuse osutaja

LISA 1 - LEPINGU ÜLDTINGIMUSED

1. **Üldsätted**

1.1. Haigekassa võtab vähemalt 19-aastaselt kindlustatud isikult (edaspidi *kindlustatud isik)* üle kohustuse maksta hambaraviteenuse eest, mis on ravikindlustuse seaduse § 30 lõike 1 ja § 331 lõike 1 alusel kantud Vabariigi Valitsuse määrusega kehtestatud Eesti Haigekassa tervishoiuteenuste loetellu (edaspidi *tervishoiuteenuste loetelu*), vastavalt õigusaktides ja lepingus sätestatule juhul, kui isik on kantud ravikindlustuse andmekogusse ja tal on teenuse osutamise päeval kehtiv kindlustuskaitse.

*1.2. Haigekassa võtab vähemalt 19-aastaselt kindlustatud isikult, kellele on riikliku pensionikindlustuse seaduse alusel määratud töövõimetuspension või vanaduspension või kellel on töövõimetoetuse seaduse alusel tuvastatud osaline või puuduv töövõime, ja üle 63-aastaselt kindlustatud isikult üle kohustuse maksta hambaproteesiteenuse eest vastavalt õigusaktides ja lepingus sätestatule juhul, kui isik on kantud ravikindlustuse andmekogusse ja tal on teenuse osutamise päeval kehtiv kindlustuskaitse.*

1.3. Haigekassa võtab kindlustatud isikult üle kohustuse maksta tasu hambaraviteenuse eest tervishoiuteenuste loetelus kehtestatud piirhindade alusel, arvestades neile teenustele kehtestatud Haigekassa poolt ülevõetava tasu maksmise kohustuse piirmäärasid, kindlustatud isiku omaosaluse määrasid jakalendriaastaks kehtestatud ülevõetava tasu maksmise kohustuse piirmäära.

*1.4. Haigekassa võtab kindlustatud isikult üle kohustuse maksta tasu hambaproteesiteenuse hulka kuuluvate teenuste eest, mis on nimetatud ravikindlustuse seaduse § 32 alusel kehtestatud valdkonna eest vastutava ministri määruses „Kindlustatud isikult tasu maksmise kohustuse Eesti Haigekassa poolt ülevõtmise kord ja tervishoiuteenuste osutajatele makstava tasu arvutamise metoodika” (edaspidi* *tasu maksmise kohustuse ülevõtmise kord), arvestades tervishoiuteenuste loetelus kehtestatud ülevõetava tasu maksmise kohustuse piirmäära kolme aasta kohta.*

1.5. Tervishoiuteenuse osutaja ei tohi nõuda, et kindlustatud isik osaleks tervishoiuteenuste loetellu kantud tervishoiuteenuse, mille osas võtab Haigekassa üle tasu maksmise kohustuse, eest tasumisel muul viisil, kui õigusaktides sätestatud alustel ja ulatuses.

# Teenuse kättesaadavuse ja kvaliteedi tagamise tingimused

# 2.1. Teenuse kättesaadavuse tagamiseks kohustub Tervishoiuteenuse osutaja:

2.1.1 tagama kindlustatud isikule lepingus kokkulepitud kvaliteetsete hambaravi- *ja hambaproteesiteenuste* kättesaadavuse lepingus kokkulepitud tingimustel;

2.1.2 pidama ravijärjekorda vastavalt tervishoiuteenuste korraldamise seaduse § 56 lõike 1 punkti 4 alusel valdkonna eest vastutava ministri kehtestatud ravijärjekorra pidamise nõuetele;

2.1.3. esitama Haigekassa nõudmisel informatsiooni kindlustatud isikutele tasuliste hambaravi- *ja hambaproteesi*teenuste osutamise kohta;

2.1.4. esitama Haigekassa nõudmisel ravijärjekorra pidamist ja ravijärjekorra pikkust puudutavad andmed kolme tööpäeva jooksul alates vastava nõude saamisest.

2.2. Teenuse kvaliteedi tagamiseks kohustub Tervishoiuteenuse osutaja:

2.2.1. tagama kindlustatud isikule arstiteaduse üldisele tasemele vastavate hambaravi- *ja hambaproteesi*teenuste osutamise, lähtudes heade kliiniliste tavade põhimõtetest ja kasutades Eestis aktsepteeritud või rahvusvaheliselt tunnustatud tõenduspõhiseid ravistandardeid, mis on patsiendi tervist enim säästvad, kulutõhusad ning mille osutamiseks on saadud patsiendi nõusolek;

2.2.2. teavitama patsienti (suuliselt ja/või kirjalikult) hambaravi*- ja hambaproteesi*teenuse olemusest ja otstarbest, soovitud tulemustest, teenuse osutamisega kaasnevatest ohtudest, kõrvalmõjudest ja tagajärgedest, teistest võimalikest teenustest ning olulistest tugiteenustest ja järeltegevustest, samuti patsiendi poolse tervisekäitumise vajalikkusest soovitud tulemuse saavutamiseks ning muudest õigusaktidest tulenevatest nõudetest;

2.2.3. tagama vastavalt õigusaktidele osutatud hambaravi- *ja hambaproteesi*teenuste dokumenteerimise taasesitamist ja kasutamist võimaldaval kujul, sealhulgas kõrvalekaldumised ravi- ja tegevusstandarditest, eeldatud ravitulemustest ning ilmnenud tüsistused;

2.2.4. edastama andmed ja informatsiooni teenuse osutamise kohta õigusaktides sätestatud tingimustel ja tähtaegadel ravikindlustuse andmekogusse ja tervise infosüsteemi ning vajadusel teistesse riigi infosüsteemi kuuluvatesse andmekogudesse;

2.2.5. tagama, et hambaravi- *ja hambaproteesi*teenust, mille eest Haigekassa lepingu alusel tasu maksmise kohustuse üle võtab, osutavad tervishoiutöötajad on registreeritud tervishoiutöötajate riiklikus registris. Muudatustest tervishoiutöötajate koosseisus teavitab Tervishoiuteenuse osutaja Terviseametit majandustegevuse seadustiku üldosa seaduse § 30 lõikes 2 sätestatud korras;

2.2.6. panema kindlustatud isikutele nähtavale kohale ja veebilehe olemasolul veebilehele teabe teenuse osutamisega seotud järgmistest asjaoludest:

2.2.6.1. lepingu olemasolu haigekassaga;

2.2.6.2. visiiditasu määrad ja nende rakendamise tingimused;

2.2.6.3. ravijärjekorra pidamise reeglid;

2.2.6.4. hambaravi- ja *hambaproteesiteenuste hinnakiri(jad)*;

2.2.6.5. kaebuste lahendamise kord;

2.2.6.6. haigekassa ja Terviseameti kontaktandmed (pöördumiseks ettepaneku või kaebusega).

2.3. Haigekassal on õigus hinnata osutatud hambaravi- *ja hambaproteesi*teenuste kvaliteeti, kasutades selleks ravikindlustuse andmekogu või tervise infosüsteemi andmeid, Tervishoiuteenuse osutaja esitatud ravidokumente (hambaravikaart ja muud õigusaktidega kehtestatud teenuse osutamist tõendavad dokumendid), samuti tellida kliinilisi auditeid ravikvaliteedi hindamiseks ning avaldada nende kokkuvõtted.

**3. Tasu maksmise kohustuse ülevõtmiseks dokumentide esitamine**

3.1. Kindlustatud isikule osutatud hambaravi*- ja hambaproteesi*teenuste kohta, mille eest Haigekassa võtab tasu maksmise kohustuse üle vastavalt tervishoiuteenuste loetelus sätestatud piirmääradele ja tingimustele, esitab Tervishoiuteenuse osutaja Haigekassale *hambaravi- või hampaproteesiteenuse* eest tasumist tõendava dokumendi (edaspidi *raviarve*) läbi infosüsteemide andmevahetuskihi X-tee (edaspidi *X-tee*) teenuse osutamise päeval. *Hambaravi- ja hambaproteesiteenuse osutamise kohta esitab Tervishoiuteenuse osutaja andmed eraldi raviarvel.*

3.2. Tervishoiuteenuse osutajal on võimalik enne raviarve esitamist X-tee kaudu kontrollida kindlustatud isiku kindlustuskaitse kehtivust ja temale *hambaraviteenuse puhul* kalendriaastaks *ja hambaproteesiteenuse puhul kolme aasta kohta* kehtestatud ülevõetava tasu maksmise kohustuse piirmäära jäägi suurust. Haigekassa vastutab ravikindlustuse andmekogus olevate andmete õigsuse eest.

3.3. Raviarved peavad vastama *tasu maksmise kohustuse ülevõtmise korras* kehtestatud nõuetele. Tervishoiuteenuse osutaja tagab, et raviarve numbri kombinatsiooni unikaalsus on tagatud vähemalt 3 kalendriaasta jooksul.

3.4. Kindlustatud isiku *hambaraviteenuse kohta esitatud* raviarvele staatuse märkimisel kasutatakse DMFT indeksit, järgides Tervise ja Heaolu Infosüsteemide Keskuse Standardite ja klassifikaatorite publitseerimiskeskuse lehel <http://pub.e-tervis.ee/manuals/DMFT%20ja%20CPI%20indeksite%20m%C3%A4%C3%A4ramise%20juhend>.

3.5. Mitte harvem kui kord nädalas toimub automaatne koondarve koostamine punkti 3.1. kohaselt esitatud raviarvetest. *Hambaravi- ja hambaproteesiteenuse kohta esitatud raviarvetest koostatakse koondarve eraldi.* Tervishoiuteenuse osutajale tasutakse koondarve alusel. Tervishoiuteenuse osutajal on võimalik oma tarkvara kasutades koostatud koondarveid ja nende sisu vaadata.

3.6. Haigekassa poolt üle võetud kindlustatud isikutele osutatud teenuste eest tasu maksmise kohustuse summa kannab Haigekassa Tervishoiuteenuse osutaja lepingus märgitud arvelduskontole Eesti Vabariigi krediidiasutuses hiljemalt 20 kalendripäeva jooksul peale lepingu punktis 3.5. nimetatud koondarve koostamist.

**4. Andmete elektrooniline edastamine**

4.1. Tervishoiuteenuse osutaja edastab Haigekassale raviarvete andmed läbi X-tee, järgides nõutud andmete koosseisu, struktuuri ja edastamise korda. Muud elektrooniliselt edastatavad andmed edastab Tervishoiuteenuse osutaja lepingus kokkulepitud tingimustel ja korras.

4.2. Haigekassa avaldab veebilehel aadressil<http://www.haigekassa.ee/hambaravi>  Haigekassaga elektrooniliseks andmevahetuseks vajalike andmete edastamise juhendid.

4.3. Haigekassa tagab pideva lepingus kokkulepitud andmete elektroonilise edastamise võimaluse ning kõrvaldab mõistliku aja jooksul Haigekassast tingitud rikked.

4.4. Tervishoiuteenuse osutaja tagab, et elektroonilistele keskkondadele on ligipääs ainult selleks õigustatud isikutel. Kui Tervishoiuteenuse osutajale antud juurdepääsuõigust kasutades edastab Haigekassale andmeid elektroonilisel teel kolmas isik, käsitleb Haigekassa seda Tervishoiuteenuse osutaja poolt antud korraldusena ning Haigekassa teabe levimise ja muude tagajärgede eest ei vastuta.

4.5. Pooled tagavad, et Poolte poolt edastatavad failid ei sisalda pahavara.

4.6. Tervishoiuteenuse osutaja ega Haigekassa ei vastuta sideliinide häiretest, elektrikatkestustest jms tulenevate tagajärgede eest, kui need on tingitud Pooltest mitteolenevatest põhjustest.

4.7. Haigekassa teavitab Tervishoiuteenuse osutajat õigusaktide muudatustest tingitud andmete elektroonilises edastamises tehtavatest muudatustest sellise arvestusega, et oleks tagatud andmete häireteta edastamine. Haigekassa algatusel tehtavatest muudatustest teavitab Haigekassa kirjalikult Tervishoiuteenuse osutajat vähemalt kaks kuud enne muudatuse tegemist.

**5. Tasu maksmise kohustuse ülevõtmisest keeldumine**

5.1. Haigekassa keeldub Tervishoiuteenuse osutaja poolt kindlustatud isikule osutatud *hambaravi- ja hambaproteesi*teenuse eest tasu maksmise kohustuse ülevõtmisest, kui:

5.1.1 teenus on tegelikult osutamata või osutatud põhjendamata;

5.1.2 teenus on osutatud allpool arstiteaduse üldist taset lepingu punkti 2.2.1. tähenduses;

5.1.3 teenuse osutamisel on rikutud patsiendi õigusi või teenust osutanud ja raviarve koostanud arst ei ole registreeritud tervishoiutöötajate riiklikus registris;

5.1.4 Tervishoiuteenuse osutaja ei esita Haigekassale tema nõudmisel teenuse osutamise kohta hambaravikaarti või muid teenuse osutamist tõendavaid dokumente või ei vormista neid nõuetekohaselt;

5.1.5. Tervishoiuteenuse osutaja ei ole esitanud raviarvet kindlustatud isikule osutatud tervishoiuteenuse kohta punktis 3.1. sätestatud tähtaega järgides ja raviarve sisestamise päevaks on Haigekassale esitatud teise tervishoiuteenuse osutaja poolt andmed kindlustatud isikult tasu maksmise kohustuse ülevõtmiseks *hambaraviteenuse puhul* kalendriaastaks *ja hambaproteesiteenuse puhul kolme aasta kohta* kehtestatud piirmäära ulatuses.

5.2. Haigekassa teavitab Tervishoiuteenuse osutajat kirjalikult tasu maksmise kohustuse ülevõtmisest keeldumisest 20 kalendripäeva jooksul arvates punktis 3.5. nimetatud koondarve koostamisest. Punktis 5.1.5. sätestatud juhul teavitatakse Tervishoiuteenuse osutajat koheselt raviarve esitamisel. Tasu maksmise ülevõtmisest keeldumisest peab Tervishoiuteenuse osutaja teavitama kindlustatud isikut ravikindlustuse seaduse § 39 lõikes 5 sätestatud korras.

**6. Konfidentsiaalsuse tagamine**

6.1. Tervishoiuteenuse osutaja ja Haigekassa tagavad kindlustatud isikute kohta töödeldavate isikuandmete, sealhulgas delikaatsete isikuandmete konfidentsiaalsuse, vältimaks andmete ebaseaduslikku ja mittesihipärast kasutamist.

6.2. Tervishoiuteenuse osutaja ja Haigekassa kohustuvad hoidma saladuses ning mitte edastama kolmandatele isikutele andmeid, mis on teatavaks saanud lepingulisi kohustusi täites, välja arvatud seaduses sätestatud juhul.

6.3. Tervishoiuteenuse osutaja ja Haigekassa tagavad, et kindlustatud isiku kohta töödeldavaid isikuandmeid ei kasutata muuks kui seadusega sätestatud eesmärgil.

6.4. Tervishoiuteenuse osutaja ja Haigekassa rakendavad organisatsioonilisi ja tehnilisi abinõusid töödeldavate isikuandmete kaitseks juhusliku või tahtliku rikkumise või hävimise, samuti omavolilise töötlemise eest.

6.5. Kui Tervishoiuteenuse osutaja või Haigekassa rikub isikuandmete töötlemise nõudeid, vastutavad nad rikkumise eest õigusaktidega sätestatud korras.

**7. Muud tingimused ravikindlustusraha efektiivseks ja otstarbekaks kasutamiseks**

7.1. Haigekassal on õigus kontrollida Tervishoiuteenuse osutaja osutatud hambaravi- *ja hambaproteesiteenuste*, mille eest on haigekassa võtnud kindlustatud isikult üle tasu maksmise kohustuse, põhjendatust ja õigsust ja esitada nõue Haigekassale tekitatud kahju hüvitamiseks.

7.2. Haigekassal on õigus lepingu punktis 2.3. ja 7.1. nimetatud kontrollitoimingute läbiviimiseks nõuda Tervishoiuteenuse osutajalt hambaravi- *ja hambaproteesit*eenuse osutamist tõendavate dokumentide esitamist või juurdepääsu võimaldamist Tervushoiuteenuse osutaja kasutatavale infosüsteemile. *Samuti on* *Haigekassal õigus nõuda teenuse osutamise hetkel kehtinud* *Tervishoiuteenuse osutaja kehtestatud teenuste hinnakirja.*

7.3. Tervishoiuteenuse osutaja esitab punktis 7.2 nimetatud teabe Haigekassa kirjaliku taotluse alusel, milles on näidatud teabe küsimise eesmärk, soovitud andmete kirjeldus, esitamise tähtaeg, andmete kasutamise periood ja kasutajad.

7.4. Haigekassal on õigus küsida Tervishoiuteenuse osutajalt teavet seoses Tervishoiuteenuse osutaja tegevuse peale esitatud kaebusega. *Sel juhul* esitab Tervishoiuteenuse osutaja dokumendid hiljemalt järgmisel tööpäeval arvates Haigekassalt vastavasisulise kirjaliku nõude saamisest.

**8. Kahju hüvitamine ja vastutus lepingu rikkumise korral**

8.1. Tervishoiuteenuse osutaja hüvitab Haigekassale kahju hüvitamise nõude esitamisel:

8.1.1. allpool arstiteaduse üldist taset lepingu punkti 2.2.1. tähenduses osutatud teenuse maksumuse, mille eest on Haigekassa tasu maksmise kohustuse üle võtnud, samuti sellise teenuse osutamise tagajärjel kindlustatud isikul tekkinud tüsistuse ravi maksumuse;

8.1.2. Haigekassa poolt alusetult ülevõetud tasu maksmise kohustuse täitmisena saadu. *Kui hambaproteesiteenuse puhul ei ole Haigekassal võimalik Tervishoiuteenuse osutaja poolt teenuse osutamise ajal Tervishoiuteenuse osutaja kehtestatud hinnakirja alusel kindlaks teha kindlustatud isikule osutatud hambaproteesiteenuse hulka kuuluvate teenuste hinda ja vastavust tervishoiuteenuste loetelus ning tasu maksmise kohustuse ülevõtmise korras sätestatud nõuetele, tuleb Tervishoiuteenuse osutajal hüvitada kogu raviarve alusel Haigekassa poolt tasutud summa;*

8.1.3. summad, mida Haigekassa on välja maksnud sellise raviarve alusel, mille põhjendatuse kontrollimiseks Tervishoiuteenuse osutaja keeldub tervishoiuteenuse osutamist tõendavate dokumentide või teenuse osutamise ajal kehtinud Tervishoiuteenuse osutaja kehtestatud teenuste hinnakirjaesitamisest või mille kohta on esitatud puudulikult täidetud dokumendid või mille kohta vajalikud dokumendid puuduvad.

8.2. Haigekassal on õigus punktis 8.1 nimetatud juhtudel esitada Tervishoiuteenuse osutajale kahju hüvitamise nõue ebaõigesti või põhjendamatult väljamakstud summa suuruses ja pidada see summa kinni järgmiste perioodide väljamaksetest, kui Tervishoiuteenuse osutaja ei ole nõudeavalduses märgitud tähtaja jooksul esitanud nõudele põhjendatud vastuväiteid.

8.3.Haigekassal on õigus nõuda Tervishoiuteenuse osutajalt leppetrahvi kuni 10-kordses alusetult üle võetud tasu maksmise kohustuse määras, kui Tervishoiuteenuse osutaja on esitanud raviarveid teenuste eest, mida pole kindlustatud isikule osutatud.

8.4. Haigekassal on, lisaks punktis 8.3. sätestatule, õigus nõuda Tervishoiuteenuse osutajalt leppetrahvi kuni 300 eurot, kui Tervishoiuteenuse osutaja on korduvalt rikkunud lepingus kokkulepitud tingimusi.

8.5. Haigekassa maksab koondarve tasumisega viivitamise korral viivist tasumata koondarve summast 0,05% iga viivitatud päeva eest, kuid mitte rohkem kui 10-kordses tervishoiuteenuste loetelus sätestatud vähemalt 19-aastaselt kindlustatud isikult talle osutatud hambaraviteenuse eest kalendriaastas ülevõetava tasu maksmise kohustuse piirmääras.

8.6. Haigekassa hüvitab Tervishoiuteenuse osutajalt kontrollimiseks võetud tervishoiuteenuse osutamist tõendavate dokumentide (hambaravikaardi jm) kadumisest Tervishoiuteenuse osutajale tekkinud varalise kahju.

8.7. Lepingut rikkunud Pool kohustub lisaks leppetrahvi tasumisele hüvitama ka kogu teisele poolele lepingu rikkumise tagajärjel tekkinud kahju.

8.8. Pool kaotab õiguse leppetrahvi nõuda, kui ta ei teata kohustust rikkunud Poolele leppetrahvi esitamise soovist 30 kalendripäeva jooksul pärast leppetrahvinõude esitamist õigustava rikkumise avastamist. Teade loetakse tähtaegselt esitatuks ka juhul, kui Pool teatab tähtaja jooksul teisele Poolele lepingu rikkumisest ning avaldab, et jätab endale tulenevalt lepingu rikkumisest õiguse leppetrahvinõude esitamiseks.

**9. Lepingu muutmine, peatumine ja lõpetamine**

9.1. Lepingut muudetakse Poolte kirjalikul kokkuleppel.

9.2. Tervishoiuteenuse osutaja teavitab Haigekassat *kirjalikult* hambaravi*- ja hambaproteesiteenuse* osutamise ajutisest peatamisest, näidates ajutise peatamise põhjuse ja ajavahemiku.

*9.3. Tervishoiuteenuse osutaja teavitab Haigekassat kirjalikult lepingu sõlmimise taotluses märgitud hambaravi- ja hambaproteesiteenuse osutamise koha muutumisest.*

9.4. Tervishoiuteenuse osutajal on õigus leping ennetähtaegselt üles öelda, teatades sellest Haigekassale kirjalikult vähemalt 30 kalendripäeva ette.

9.5. Kui Tervishoiuteenuse osutaja kaotab seadusliku aluse hambaraviteenuse osutamiseks, on Haigekassal õigus leping ennetähtaegselt üles öelda.

9.6. Lisaks seaduses sätestatud alustele loetakse lepingu tähenduses oluliseks lepingurikkumiseks mistahes lepingu punktis nimetatud kohustuse korduvat rikkumist lepingu kehtivuse ajal, samuti lepingust tuleneva mistahes kohustuse rikkumist, mida Tervishoiuteenuse osutaja ei lõpeta või mille tagajärgi ta ei kõrvalda talle selleks antud tähtaja jooksul.

9.7. Lepingu Pooled vabastatakse vastutusest lepingu osalise või täieliku täitmatajätmise eest, kui lepingu mittetäitmine on tingitud vääramatust jõust, mis tekkis pärast lepingu sõlmimist erakorraliste sündmuste tagajärjel ja mida Pooled ei võinud ette näha ega vältida mõistlike tegevustega. Vääramatu jõu all mõistetakse sündmusi, mida Pooled ei saa mõjutada ja mille tekkimise eest nad ei vastuta.

9.8. Kui lepinguliste kohustuste osaline või täielik täitmatajätmine või hilinemine põhineb vääramatul jõul, loetakse kohustuste täitmise tähtaeg pikenenuks takistuse kehtivuse aja võrra.

9.9. Lepingupool peab teisele Poolele viivitamatult kirjalikult teatama nii vääramatust jõust kui ka selle lõppemisest. Vääramatu jõu kohta käivaid sätteid ei rakendata ajavahemiku kohta, mil Pool teadis vääramatu jõu olemasolust või selle lõppemisest, kuid jättis teisele Poolele antud asjaolust teatamata.

9.10. Kui Lepingust tulenevate kohustuste täitmine vääramatu jõu asjaoludel osutub võimatuks enam kui üheksakümne (90) kalendripäeva vältel, on lepingu Pooltel õigus, teist Poolt sellest kirjalikult informeerides, leping üles öelda, ilma et kummalgi lepingu Poolel oleks õigust nõuda sellest tulenevate kahjude hüvitamist teise Poole poolt.

**10. Muud tingimused**

10.1. Lepingust tulenevad või lepinguga seotud teated tuleb teisele Poolele esitada kirjalikku taasesitamist võimaldavas vormis lepingus märgitud elektronposti aadressidele. Aadressi muutumisest tuleb teist Poolt informeerida samas korras. Juhul, kui teate esitamine e-kirja teel ei ole tehnilistel põhjustel võimalik, saadetakse teade teiselel Poolele lepingus märgitud postiaadressile.

10.2. Pooltevahelised vaidlused lahendatakse läbirääkimiste teel. Kokkulepete mittesaavutamisel on Pooltel õigus pöörduda oma õiguste kaitseks kohtusse.

Haigekassa Tervishoiuteenuse osutaja